През 268 г.пр.Хр. Спарта и Атина се съюзяват срещу македонската власт в Елада. Започнатата от тях Хремонидова война приключва през 261 г.пр.Хр. с пълна победа за Антигон Гонат, въпреки подкрепата, която египетският цар Птолемей II оказва на гръцките му противници. В резултат от войната Атина изпада в още по-тежка зависимост от Македония, а амбициите на Спарта за господство над Пелопонес са пресечени. Антигон укрепва още повече външнополитическото положение на Македония и династията си чрез съюз със Селевкидите – синът му Деметрий се жени за Стратоника, сестра на сирийския цар Антиох II. Съперничеството с Египет, който продължава подривните действия срещу македонската власт в Елада, води до две морски битки – при Кос през 261 или 255 г.пр.Хр. и при Андрос през 246 г.пр.Хр., в които Антигон нанася поражения на Птолемеите.